b'\n_START_ARTICLE_\nVakar\xc5\xb3 Baltijos laiv\xc5\xb3 statykla\n_START_PARAGRAPH_\nVakar\xc5\xb3 Baltijos laiv\xc5\xb3 statykla \xe2\x80\x93 akcin\xc4\x97 bendrov\xc4\x97, viena did\xc5\xbeiausi\xc5\xb3 Klaip\xc4\x97dos \xc4\xafmoni\xc5\xb3.\n_START_SECTION_\nIstorija\n_START_PARAGRAPH_\nGamykla \xc4\xafsteigta 1952 m. TSRS Laiv\xc5\xb3 statybos ministerijos sprendimu. Pirmasis laivas pastatytas 1958 m. Pagrindin\xc4\x97 produkcija buvo \xc5\xbevejybiniai laivai Baltijos j\xc5\xabros ir Arkties vandenyno laivynams. Laiv\xc5\xb3 statykla "Baltija" buvo suprojektuota ir pastatyta serijinei laiv\xc5\xb3 ir pl\xc5\xabduriuojan\xc4\x8di\xc5\xb3 dok\xc5\xb3 gamybai. Statykla "Baltija", kaip ir kitos laiv\xc5\xb3 statybos \xc4\xafmon\xc4\x97s buvusioje TSRS, be laiv\xc5\xb3 statymo cech\xc5\xb3 tur\xc4\x97jo_NEWLINE_mechaninio surinkimo cechus su universalia \xc4\xafranga, taip pat ma\xc5\xbeaj\xc4\x97gius liejimo ir transporto cechus ir t. t. Laiv\xc5\xb3 projektai buvo gaunami i\xc5\xa1 projektavimo instit\xc5\xb3. Buvusioje TSRS vis\xc5\xb3 laiv\xc5\xb3 statybos \xc4\xafmoni\xc5\xb3 veiklos planavimo klausimus spr\xc4\x99sdavo sajungin\xc4\x97 LAIV\xc5\xb2 STATYBOS ministerija. Tam buvo sutelktos \xc5\xbeymios mokslinink\xc5\xb3 bei specialist\xc5\xb3 paj\xc4\x97gos.\xc4\xaemon\xc4\x97ms likdavo tik "i\xc5\xa1 vir\xc5\xa1aus" priimt\xc5\xb3 program\xc5\xb3 \xc4\xafgyvendinimas. Tod\xc4\x97l \xc4\xafmoni\xc5\xb3 specialistai buvo ugdomi tam, kad sugeb\xc4\x97t\xc5\xb3 gerai \xc4\xafvykdyti "centro" planus._NEWLINE_Iki 1990 m. buvo pastatyti 122 \xc5\xbevejybiniai traleriai, 57 didieji \xc5\xbevejybiniai traleriai-\xc5\xa1aldytuvai, 66 vidutiniai \xe2\x80\x9eBarenco j\xc5\xabra\xe2\x80\x9c tipo  traleriai Arktikos laivynams, 55 \xe2\x80\x9eMoriana\xe2\x80\x9c tipo \xc5\xbeuvies apdorojimo laivai-refri\xc5\xbeeratoriai Kaspijos j\xc5\xabros ir Tolim\xc5\xb3j\xc5\xb3 Ryt\xc5\xb3 laivynams, 69 upin\xc4\x97s/j\xc5\xabrin\xc4\x97s bar\xc5\xbeos, 4 upiniai keltai vietiniam upi\xc5\xb3 laivynui. Nauja \xc4\xafmon\xc4\x97s veiklos kryptis tapo bendradarbiavimas su dan\xc5\xb3 laiv\xc5\xb3 statykl\xc4\x85 "Odense A/S". _NEWLINE_Pagrindin\xc4\x99 eksportuojamos produkcijos dal\xc4\xaf sudar\xc4\x97 plieniniai plaukiojantys dokai. I\xc5\xa1  viso buvo pastatyti 65 dokai, kurie iki \xc5\xa1iol eksploatuojami Bulgarijoje, Kuboje, Vokietijoje, Suomijoje, Islandijoje, Indonezijoje, Mozambike, Singap\xc5\xabre, Rumunijoje, Lenkijoje.\n_START_SECTION_\nDabartis\n_START_PARAGRAPH_\nNuo 1997 m. gamykla priklaus\xc4\x97 Odens\xc4\x97s laiv\xc5\xb3 statyklai (Odense Steel Shipyard Ltd.), A.P. Moller-Maersk Group narei. Gamykloje galima statyti iki 115\xc3\x9719,7 m dyd\xc5\xbeio laivus. Gaminami laiv\xc5\xb3 korpusai, blokai, antstatai. Gamykla \xc4\xafsik\xc5\xabrusi Klaip\xc4\x97doje, Pilies g. 8. _NEWLINE_Nuo 2010 m. UAB \xe2\x80\x9eVakar\xc5\xb3 Baltijos laiv\xc5\xb3 statykla\xe2\x80\x9c vardu \xc4\xafmon\xc4\x97 tapo Estijos kapitalo grupei \xe2\x80\x9eBLRT Grupp\xe2\x80\x9c priklausan\xc4\x8dios AB \xe2\x80\x9eVakar\xc5\xb3 laiv\xc5\xb3 gamyklos\xe2\x80\x9c dalimi. Bendrov\xc4\x97 gamina laiv\xc5\xb3 antstatus, korpus\xc5\xb3 strukt\xc5\xabrines dalis, yra pasta\xc4\x8diusi vilkik\xc5\xb3, j\xc5\xabrini\xc5\xb3 platform\xc5\xb3 tiekimo laiv\xc5\xb3. Per paskutin\xc4\xaf XX a. de\xc5\xa1. surinkti \xe2\x80\x9eAsta\xe2\x80\x9c tipo \xc5\xa1e\xc5\xa1i prekybos laiv\xc5\xb3 korpusai \xe2\x80\x9eLietuvos j\xc5\xabr\xc5\xb3 laivininkystei\xe2\x80\x9c, prisid\xc4\x97ta prie \xe2\x80\x9eAlgirdas\xe2\x80\x9c tipo laiv\xc5\xb3 statybos. 1994\xe2\x80\x931996 m. pastatyti sausakr\xc5\xabviai \xe2\x80\x9eVytautas\xe2\x80\x9c ir \xe2\x80\x9eGediminas\xe2\x80\x9c. Per 50 met\xc5\xb3 statykloje pastatyta vir\xc5\xa1 450 laiv\xc5\xb3 ir dok\xc5\xb3.'